b'\n_START_ARTICLE_\nNovo \xc5\xbeivljenje (Kostanjevec)\n_START_PARAGRAPH_\nNovo \xc5\xbeivljenje je povest Josipa Kostanjevca iz leta 1914.\n_START_SECTION_\nVsebina\n_START_PARAGRAPH_\nNa gri\xc4\x8du je le\xc5\xbeala vas Griblje, kjer so va\xc5\xa1\xc4\x8dani gradili \xc5\xa1olo. Sredi vasi je stala hi\xc5\xa1a Antona Damjana, zemljo okrog hi\xc5\xa1e je obdeloval sin Jakob. V \xc4\x8dasu gradnje \xc5\xa1ole je Antona nenadoma zadela kap in je umrl. Kmalu je Jakobu umrla tudi mati in tako je ostal sam. Ko se je nekoliko potola\xc5\xbeil, je za\xc4\x8del gospodariti. Nekega dne je pri\xc5\xa1el k njemu Lokvar s papirji, ki so dokazovali, da se je njegov o\xc4\x8de pri njem zadol\xc5\xbeil, in je zahteval denar nazaj. Jakob se je razjezil in ga napodil. \xc4\x8cez poletje se je Jakob iz pridnega, delavnega \xc4\x8dloveka spremenil v navadnega lenuha in postopa\xc4\x8da, zato je bilo posestvo zanemarjeno. K njemu je pri\xc5\xa1el Jekovec in ga sku\xc5\xa1al spodbuditi za delo. V jeseni je bila \xc5\xa1ola dozidana, \xc5\xbeupnik je blagoslovil poslopje in dobili so novega u\xc4\x8ditelja Ivana Tratarja. U\xc4\x8ditelj je spoznal vse va\xc5\xa1\xc4\x8dane in spoznal je tudi starega Jekovca, \xc4\x8digar rek je bil\xc2\xa0\xc2\xbb\xc4\x8clovek se mora u\xc4\x8diti, dokler \xc5\xbeivi!\xc2\xab. Jekovec je u\xc4\x8ditelja opozoril na Jakoba Damjana in njegove razmere. Jakob je medtem spet za\xc4\x8del z delom, u\xc4\x8ditelj pa ga je vpra\xc5\xa1al, kako je z Lokvarjem. Jakob mu je povedal, da bo posestvo v 14 dneh prodano. U\xc4\x8ditelj mu je obljubil pomo\xc4\x8d, saj mu je bil Jakob v\xc5\xa1e\xc4\x8d, in od takrat naprej se je u\xc4\x8ditelj pogosteje dru\xc5\xbeil z njim. \xc4\x8cez nekaj \xc4\x8dasa so Gribljani ustanovili okrajno posojilnico, ki je bila v \xc5\xa1olskem poslopju, njen predsednik je bil Jekovec, tajnik pa u\xc4\x8ditelj Tratar, ki sta priskrbela Jakobu posojilo, da je lahko pla\xc4\x8dal Lokvarju dolg in vse stro\xc5\xa1ke. Na dan dra\xc5\xbebe je na sodi\xc5\xa1\xc4\x8du v Dolu Lokvar izvedel, kaj se je zgodilo. Bil je zelo pretresen in je od \xc5\xa1oka zbolel ter umrl. U\xc4\x8ditelj je ob nedeljskih popoldnevih v \xc5\xa1olski zgradbi pripovedoval va\xc5\xa1\xc4\x8danom o novostih v kmetijski mehanizaciji. Naslednjo pomlad se je Jakob poro\xc4\x8dil.\n_START_SECTION_\nVir\n_START_PARAGRAPH_\nJosip Kostanjevec. Novo \xc5\xbeivljenje. Povest. Slovenske ve\xc4\x8dernice za pouk in kratek \xc4\x8das. 68. zvezek. Celovec: Dru\xc5\xbeba svetega Mohorja, 1914. 1\xe2\x80\x9334.'